ORDE do 19 de agosto de 2008 pola que se establecen as bases reguladoras para a concesión, en réxime de concorrencia competitiva, das axudas para a consolidación e estruturación de unidades de investigación competitivas do sistema universitario de Galicia e se procede á súa convocatoria para o ano 2008.
CONSELLERÍA DE EDUCACIÓN E ORDENACIÓN UNIVERSITARIA — III. OUTRAS DISPOSICIÓNS — 25/08/2008

O sistema público de I+D en Galicia, en particular no ámbito do sistema universitario, amosa unha marcada fragmentación, o que se traduce na existencia de poucas estruturas de investigación que teñan dimensión suficiente para xerar resultados científicos e tecnolóxicos de calidade ou acceder aos recursos dispoñibles no ámbito estatal e internacional. Ao mesmo tempo, o SUG ofrece unha constatable desestruturación e dispersión de capacidades que (i) reduce a súa masa crítica real e, por conseguinte, a súa potencialidade científica e tecnolóxica, e (ii) condiciona a converxencia e complementariedade de recursos en obxectivos de alcance e en actuacións transdisciplinares, o que limita a súa proxección sobre o sistema de innovación.
Por iso, e co obxectivo de estruturar, especializar e consolidar as unidades de investigación do SUG, cómpre dispor dun programa de actuación que integre instrumentos que potencien a organización competitiva e a dotación dos recursos necesarios para dar un salto significativo na calidade dos resultados e no alcance e impacto da produción científica. Esa é a finalidade do Programa de Consolidación e Estruturación de unidades de investigación competitivas, que leva convocándose desde o ano 2006.
Este programa persegue un dobre resultado: dunha banda, contribuír á ordenación e consolidación dos recursos e actividade investigadora das universidades, en consonancia cos obxectivos estratéxicos establecidos pola Dirección Xeral de Promoción Científica e Tecnolóxica do SUG. Por outra, promover unha máis efectiva presenza e articulación da investigación universitaria no conxunto do Sistema Galego de Innovación, en coherencia cos obxectivos e prioridades establecidos pola Dirección Xeral de Investigación, Desenvolvemento e Innovación.
Este esforzo de organización competitiva concretouse en 2006 e 2007 en tres direccións complementarias:
-En primeiro lugar, na consolidación dos grupos de investigación mais dinámicos do SUG, que contan cunha situación de partida favorable, e nos que unha achega suplementaria de recursos durante un período continuado debe ter un efecto multiplicador e estabilizador importante.
-En segundo lugar, no obxectivo de estruturar e articular o SUG, a partir de redes de investigación, na medida en que a agrupación de investigadores de diferentes grupos e institucións permitirá acadar capacidades complementarias, e, polo tanto, obter mellores resultados na investigación e no acceso competitivo aos recursos.
-En terceiro lugar, na promoción de novos grupos de investigación que posibiliten o inicio de liñas de investigación innovadoras no SUG, ao tempo que favorezan o máximo retorno da formación recibida polos investigadores mozos que se incorporan ao sistema.
Ademais esta convocatoria quere contribuír a reducir o desequilibrio entre homes e mulleres dedicados á Investigación no sistema universitario de Galicia, en cumprimento do compromiso de eliminación de discriminacións entre homes e mulleres que recolle o artigo 1º da Lei 7/2004, do 16 de xullo, galega para a igualdade de homes e mulleres. Por iso, as axudas que se regulan nesta convocatoria terán en consideración o peso relativo das mulleres nas propostas presentadas, de xeito que se potencie o seu número e a calidade do seu traballo.
Neste momento cómpre dar un paso adicional no obxectivo de consolidación e estruturación, que consiste en propiciar a organización dos grupos máis dinámicos en torno a estruturas de investigación de dimensión superior ao grupo, tales como institutos de investigación, centros de referencia ou outras agrupacións. As agrupacións de investigadores de ámbito superior ao grupo son estruturas organizativas esenciais da actividade investigadora das universidades, xa que se constitúen como unha ferramenta para acadar obxectivos tales como interdisciplinariedade, masa crítica suficiente para garantir a eficiencia da tarefa investigadora, visibilidade, logro da excelencia investigadora, aumentar a obtención de coñecementos de interese socioeconómico e, en xeral, mellor utilización dos recursos e capacidades dispoñibles no SUG.
A Dirección Xeral de Promoción Científica e Tecnolóxica do SUG, como parte da súa estratexia de potenciación das actividades de investigación, promove a creación de estruturas organizativas de ámbito superior ao do grupo que, apoiándose na actividade individual dos seus profesores e a dos grupos de investigación que as universidades recoñezan, permitan incrementar a calidade das súas actuacións en I+D. A creación destas estruturas organizativas de ámbito superior ao grupo require un traballo previo de combinación de capacidades e de actividade conxunta, que rematará coa transformación nunha estrutura cun maior ou menor grao de complexidade, segundo o caso.
Correspóndelle á Dirección Xeral de Promoción Científica e Tecnolóxica do Sistema Universitario de Galicia, sen prexuízo das competencias atribuídas á Dirección Xeral de Investigación, Desenvolvemento e Innovación da Consellería de Innovación e Industria, a promoción e a xestión eficiente e integrada dos recursos e capacidades de investigación do sistema universitario de Galicia (SUG), para a súa vertebración e posta en valor no marco do sistema de innovación. Tal xestión concrétase na promoción, deseño e materialización dos instrumentos necesarios para mellorar o financiamento estrutural da actividade investigadora do SUG, así como da calidade dos seus medios e resultados. Ademais, deberá contribuír á ordenación e complementariedade das capacidades investigadoras do SUG, seguindo criterios de excelencia e consolidación. Así mesmo, terá presente en todo momento a necesidade de transferencia de coñecemento á sociedade galega a través da promoción da adecuada xestión dos resultados de
investigación xerados polo SUG, incentivando a súa orientación ás demandas sociais, económicas e ambientais da comunidade autónoma.
En virtude destas competencias, a Dirección Xeral de Promoción Científica e Tecnolóxica do Sistema Universitario de Galicia procede a esta convocatoria para o ano 2008, dando continuidade ao programa posto en marcha no 2006 e en liña coas accións que se recollen no Incite-Plan Galego de Investigación, Desenvolvemento e Innovación Tecnolóxica 2006-2010.
Polo que antecede esta consellería,
DISPÓN:
Artigo 1º.-Obxecto da convocatoria.
Esta convocatoria establece as condicións, en réxime de publicidade, obxectividade e concorrencia competitiva, para o acceso no ano 2008 ás axudas para consolidar, estruturar e especializar as unidades de investigación máis competitivas do sistema universitario de Galicia, mediante catro modalidades:
a) Agrupacións estratéxicas de grupos de investigación: axudas ás universidades para que desenvolvan novas estruturas organizativas de investigación máis eficientes mediante a integración estable dos recursos, capacidades e obxectivos dos actuais grupos de investigación. As condicións detállanse no anexo I.
b) Grupos de referencia competitiva pola súa actividade de investigación: axudas para a consolidación de grupos de investigación que, pola súa produción científica e a súa actividade de I+D, constitúan unha referencia no Sistema Ciencia-Tecnoloxía de Galicia. As condicións detállanse no anexo II.
c) Grupos emerxentes: axudas a investigadores mozos que desenvolvan liñas de investigación diferenciadas dentro dos seus grupos e que sexan investigadores principais en proxectos financiados por convocatorias competitivas. As condicións detállanse no anexo III.
d) Redes de investigación: axudas a grupos de investigación para potenciar a colaboración sobre a base da complementariedade e a integración de capacidades de grupos de investigación do SUG. As condicións detállanse no anexo IV.
Artigo 2º.-Beneficiarios.
Poderán ser beneficiarios da modalidade da axuda a) indicada no artigo anterior, as universidades do sistema universitario de Galicia, que presenten unha proposta de agrupación de grupos que cumpra os requisitos establecidos no anexo I.
Poderán ser beneficiarios da modalidades da axuda b) indicadas no artigo anterior, os grupos de investigación das universidades do sistema universitario de Galicia, recoñecidos como tales pola súa universidade de orixe, sempre que cumpran os requisitos establecidos no anexo II.
Poderán ser beneficiarios da modalidade de axuda c) indicada no artigo anterior, os investigadores mozos que acrediten a súa pertenencia ao sistema universitario de Galicia e que cumpran os requisitos establecidos no anexo III.
Poderán ser beneficiarios da modalidades da axuda d) indicadas no artigo anterior, os grupos de investigación das universidades do sistema universitario de Galicia, recoñecidos como tales pola súa universidade de orixe, sempre que cumpran os requisitos establecidos no anexo IV.
Para os efectos desta convocatoria, enténdese por Investigador PDI o persoal docente investigador do sistema universitario de Galicia con categoría de doutor, asumíndose nesta cualificación o persoal contratado doutor vinculado por programas competitivos de dotación de persoal, en particular os procedentes dos programas Ramón y Cajal, Parga Pondal ou Juan de La Cierva, sempre que formen parte dun grupo de investigación no rexistro da universidade correspondente.
Artigo 3º.-Conceptos subvencionables.
Os importes das axudas irán destinados a financiar os seguintes conceptos:
1. Custo de contratación de persoal investigador ou auxiliar. Inclúese o custo de persoal dedicado de xeito específico ás funcións de xestión da rede ou da agrupación.
2. Pequeno equipamento e funxible, e custos de mantemento derivados de materiais, subministracións, instrumental e similares.
3. Material bibliográfico e adhesión a sociedades científicas.
4. Formación dos membros do grupo.
5. Viaxes.
6. Investigadores visitantes.
7. Organización de actividades de difusión, así como presenza en medios de comunicación.
8. Ferramentas de xestión do coñecemento e a información, tales como aplicacións informáticas, bases de datos, etc.
9. Consultoría e asesoramento externo para deseñar e aplicar a estrutura e a estratexia da rede ou da agrupación.
10. Actividades para xerar rede ou favorecer a agrupación, non só entre os promotores, senón tamén con terceiros.
11. Custos indirectos establecidos pola universidade á que pertence o solicitante, que non superarán o 15% da axuda concedida.
12. Calquera outro custo necesario para o desenvolvemento do grupo, agrupación ou rede cara aos obxectivos establecidos.
Non obstante, cando a axuda concedida esté cofinanciada co Fondo Europeo de Desenvolvemento Rexional (Feder) 2007-2013, os conceptos anteriores só serán aceptados se cumpren os criterios de elixibilidade que establezan os regulamentos que desenvolven o Feder.
Artigo 4º.-Formalización e presentación de solicitudes.
As solicitudes, segundo modelo oficial do que a carátula se achega como anexo V a esta orde, está completo ao dispor dos interesados nas dependencias da Consellería de Educación e Ordenación Universitaria e na internet no enderezo
http://www.edu.xunta.es e presentaranse no rexistro xeral da Consellería de Educación e Ordenación Universitaria ou ben en calquera dos centros previstos no artigo 38.4º da Lei 30/1992, do 26 de novembro, modificada pola Lei 4/1999 (BOE nº 12, do 14 de xaneiro
), de réxime xurídico das administracións públicas e do procedemento administrativo común, para a presentación de instancias. Se no uso deste dereito, a solicitude é remitida por correo, presentarase en sobre aberto, para que sexa datada e selada polo funcionario de correos antes de que proceda á súa certificación.
As solicitudes desta convocatoria poderán presentarse tamén nos rexistros das universidades do sistema universitario de Galicia. Estes rexistros deberán remitir as solicitudes á Dirección Xeral de Promoción Científica e Tecnolóxica do SUG no prazo dos tres días seguintes ao da súa recepción, de acordo co establecido na Resolución do 25 de xuño de 2007 (DOG do 3 de xullo), da Consellería de Educación e Ordenación Universitaria, pola que se dispón a publicación do convenio de colaboración entre esta consellería e as universidades de Santiago de Compostela, A Coruña e Vigo en materia de rexistros administrativos.
As solicitudes serán presentadas, segundo a modalidade, por:
-Na modalidade de agrupacións estratéxicas, o solicitante será a universidade promotora da nova estrutura de investigación.
-Na modalidade de grupos de referencia competitiva, o solicitante será o coordinador (ou equivalente) do grupo de investigación que solicite a axuda.
-Na modalidade de grupos emerxentes, o solicitante será o investigador mozo que vaia desfrutar da axuda.
-Na modalidade de redes, o solicitante será o coordinador do grupo de investigación que asuma as tarefas de xestión da rede.
As solicitudes deberán ir acompañadas da seguinte documentación:
a) Fotocopia do documento nacional de identidade do asinante da solicitude ou do documento equivalente no caso de ser nacional doutro país membro da Unión Europea ou da tarxeta de residente no caso de nacionais doutros países, do responsable da solicitude.
b) Documentos que, se é o caso, acrediten o cumprimento dos requisitos establecidos nesta convocatoria (isto é, sexenios, proxectos concedidos, portadas de publicacións, etc). No caso das publicacións, deberán achegar copia só das máis relevantes do período considerado.
c) Certificado da composición do grupo emitido pola universidade de orixe, indicando o código e denominación de grupo, así como o número de membros do grupo que son mulleres.
d) Certificación de ingresos de I+D competitivos obtidos polos solicitantes no período 2005-2007, expedido pola universidade de orixe. Esta certificación non será necesaria nas modalidades de grupos emerxentes e de redes.
Para efectos desta convocatoria enténdese por ingresos de I+D competitivos os correspondentes a proxectos de I+D financiados por convocatorias públicas das administracións estatais, europeas ou doutras fontes, e os correspondentes a contratos e convenios de I+D ou de servizos de innovación, licenzas de patentes e de software, así como os premios de investigación. Non se terán en conta as axudas para infraestruturas, as bolsas e axudas a accións de divulgación e produción científica, nin as axudas correspondentes a programas de recursos humanos.
e) Memoria descritiva da estratexia de investigación, estruturación e consolidación que vai seguir a agrupación, o grupo ou a rede, e que xustifica a necesidade desta axuda. O formato desta memoria está incluído no formulario de solicitude.
f) Declaración das axudas solicitadas ou concedidas para o mesmo fin de todas as administracións públicas ou polos seus organismos ou sociedades, consonte o documento que se inclúe no modelo de solicitude.
g) Currículo acreditativo dos méritos alegados polo investigador ou o grupo, en soporte CD, segundo se detalla para cada unha das modalidades de axuda.
h) Declaración responsable de non estar incurso en ningunha das prohibicións para a obtención de subvencións recollidas no artigo 13 da Lei 38/2003, do 17 de novembro, xeral de subvencións.
i) Consentemento expreso á Administración para incluír e facer públicos, nos rexistros regulados no Decreto 132/2006, do 27 de xullo, os datos relevantes referidos ás axudas e subvencións recibidas, así como ás sancións impostas. A reserva que puidera facer o peticionario no senso de non autorizar a obtención dos datos ou a publicidade dos datos nos rexistros que, en todo caso, terá que se expresar, poderá dar lugar á exclusión do proceso de participación para obter a axuda ou á revogación do acto de outorgamento.
O prazo de presentación de solicitudes será de 31 días naturais contados a partir do día seguinte ao de publicación desta orde no DOG.
De conformidade co artigo 13.4º da Lei 4/2006, do 30 de xuño, de transparencia e boas prácticas na Administración pública galega, a consellería publicará na súa páxina web oficial a relación dos beneficiarios e o importe das axudas concedidas, polo que a presentación da solicitude leva implícita a autorización para o tratamento necesario dos datos dos beneficiarios e da súa publicación na citada páxina web.
De conformidade co artigo 43 da Lei 14/2006, do 28 de decembro, de orzamentos xerais da Comunidade Autónoma de Galicia para o ano 2007, a presentación das solicitudes comportará a autorización do solicitante para que o órgano concedente obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos, polo que queda liberado o solicitante de achegar a correspondente certificación.
Artigo 5º.-Tramitación.
A instrución do procedemento de concesión destas axudas correspóndelle á Dirección Xeral de Promoción Científica e Tecnolóxica do SUG.
Os servizos da Dirección Xeral de Promoción Científica e Tecnolóxica do Sistema Universitario de Galicia comprobarán que todas as solicitudes reúnen os requisitos establecidos nesta orde e exporán a lista de solicitudes admitidas e excluídas sinalando, se é o caso, as causas de exclusión, na internet no enderezo
http://www.edu.xunta.es/
Esta lista estará exposta do 6 ao 18 de outubro de 2008, podendo os interesados, durante ese mesmo prazo, formular reclamacións para emendar erros e falta de documentos ante a Dirección Xeral de Promoción Científica e Tecnolóxica do Sistema Universitario de Galicia, achegando, se é o caso, a documentación necesaria. Transcorrido este prazo sen que se emenden as causas de exclusión, considerarase que o interesado desiste da súa petición nos termos establecidos no artigo 71 da Lei 30/1992, do 26 de novembro.
Non axustarse aos termos da convocatoria, o incumprimento dos requisitos nela establecidos, a ocultación de datos, a súa alteración ou calquera manipulación da información solicitada será causa de desestimación da solicitude presentada con independencia de que poidan acordarse outro tipo de actuacións.
Artigo 6º.-Avaliación e selección.
A selección dos beneficarios das axudas realizarase a partir da suma das valoracións feitas por un panel de avaliadores e pola comisión de selección.
O panel de avaliadores estará formado por expertos de fóra do sistema universitario de Galicia designados polo director xeral de Promoción Científica e Tecnolóxica do SUG, e cubrirán os diferentes ámbitos temáticos da convocatoria. A valoración das solicitudes presentadas referirase á produción e calidade científica dos grupos e candidatos, así como á súa actividade investigadora e á idoneidade da programación proposta de acordo cos obxectivos de cada unha das modalidades da convocatoria. O panel poderá asinar ata un máximo de 90 puntos a cada solicitude.
Os criterios de avaliación establécense atendendo a:
a) Estrutura/organización de investigación: tamaño do grupo, mecanismos de xestión e organización, mecanismos de transferencia de resultados e infraestruturas.
a1. Composición, estrutura, interdisciplinariedade e coherencia da agrupación, do grupo ou da rede e da súa actividade. Nas agrupacións prestarase atención á capacidade de integración de grupos con diferente nivel de consolidación e experiencia investigadora, amosando na práctica a cultura de cooperación e complementariedade que require a articulación do SUG.
a2. Liderado do grupo ou composición maioritariamente femininos.
b) Actividade investigadora e ingresos por investigación (período 2005-2007) logrados polo grupo de referencia, polos grupos que compoñen a agrupación ou a rede, ou polo grupo emerxente, xa sexan por convocatorias públicas, contratos de investigación, prestación de servizos ou transferencia de resultados.
c) Potencial de formación de novos investigadores, medido polo número de estudantes de doutoramento, bolseiros e contratados predoutorais e posdoutorais, teses dirixidas e lidas, posgraos ou doutorados impulsados ou vencellados ás liñas de investigación dos grupos de investigación avaliados.
d) Resultados de investigación dos PDI do grupo de referencia, dos grupos que forman a agrupación ou a rede, ou do grupo emerxente, no período 2005-2007 (tanto número como calidade): publicacións, patentes, acordos de explotación.
d1. Nivel de excelencia da produción científica e a produtividade.
d2. Existencia e utilidade dos resultados de investigación medidos a partir da solicitude de patentes e outros resultados obtidos polos grupos.
e) Estratexia do grupo de referencia, da agrupación, da rede ou do grupo emerxente:
e1. Calidade e viabilidade da proposta de desenvolvemento do grupo, agrupación ou rede que os candidatos presenten coa solicitude, e de acordo aos obxectivos da convocatoria.
e2. Actividades de divulgación e promoción científica dos resultados: programa ou accións de comunicación, promoción, difusión ou didáctica da actividade de investigación.
A valoración farase chegar á comisión de selección, que elaborará a proposta de resolución de acordo coas bases da convocatoria, as avaliacións correspondentes, a dispoñibilidade de recursos e os obxectivos de ordenación, consolidación e articulación que suscita esta actuación.
A comisión de selección estará constituída por seis membros:
-O titular da Dirección Xeral de Promoción Científica e Tecnolóxica do SUG da Consellería de Educación e Ordenación Universitaria ou persoa na que delegue, que actuará como presidente da comisión.
-Serán vogais tres representantes do SUG (un por cada universidade), un funcionario da Dirección Xeral de Promoción Científica e Tecnolóxica do SUG (que actuará como secretario), e o presidente dos paneis de expertos de avaliación.
Esta comisión poderá conceder ata 10 puntos a cada solicitude, para o que se terán en conta os seguintes criterios:
-Interese, relevancia e oportunidade dos obxectivos da solicitude para a estruturación e fortalecemento do conxunto das áreas de investigación do sistema universitario de Galicia.
-Potencialidade dos obxectivos da solicitude para atender os obxectivos científico-tecnolóxicos prioritarios para o sistema público de I+D.
Artigo 7º.-Resolución.
A competencia para resolver estas axudas correspóndelle á conselleira de Educación e Ordenación Universitaria sen prexuízo da súa posible delegación noutros órganos da consellería. A comisión de selección elevará a proposta de resolución que incluirá a relación de candidatos seleccionados e a lista de reserva á conselleira de Educación e Ordenación Universitaria. Esta resolución publicarase no Diario Oficial de Galicia.
No texto da resolución individual aparecerán os obxectivos de consolidación e estruturación do grupo ou rede obxecto da axuda, segundo o establecido nos respectivos anexos.
Todas as solicitudes serán resoltas no prazo máximo de 6 meses, contados desde a publicación desta orde. A non resolución en prazo faculta os interesados para entender desestimadas as súas solicitudes, de conformidade co previsto no artigo 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
A resolución expresa ou presunta que poña fin á vía administrativa, poderá ser impugnada polos interesados, mediante recurso potestativo de reposición ante a conselleira de Educación e Ordenación Universitaria no prazo dun mes a partir do día seguinte da publicación da resolución no DOG, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de acordo co establecido na Lei 30/1992, do 26 de novembro, de réxime xurídico das administracións públicas e do procedemento administrativo común, modificada pola Lei 4/1999.
Os asinantes das solicitudes denegadas ou desestimadas poderán recuperar a documentación presentada, no prazo dun ano a partir da publicación da concesión das axudas no Diario Oficial de Galicia. Pasado ese prazo, aquela documentación que non fora recollida será destruída, agás a que fose obxecto de recurso.
Artigo 8º.-Libramento da subvención.
Nas modalidades de axuda b), c) e d), a subvención será librada a través da universidade á que pertenza o solicitante, conforme o plan de necesidades do proxecto subvencionado e de acordo coa normativa vixente. Na modalidade a) a subvención será librada á universidade beneficiaria da axuda.
Para poder proceder ao libramento dos fondos será preciso que a universidade correspondente, como entidade colaboradora nas modalidades b), c) e d) ou como beneficiaria na modalidade a), expedida, na data límite do 15 de novembro do exercicio correspondente á anualidade de que se trate, a certificación expresiva da realización do gasto acompañada dunha memoria explicativa do logro dos obxectivos de consolidación e estruturación do grupo ou rede, así como os documentos xustificativos dos gastos e dos pagamentos.
Para efectuar o último pagamento, o beneficiario presentará unha declaración complementaria do conxunto das axudas solicitadas, tanto aprobadas ou concedidas como as pendentes de resolución, para o mesmo proxecto das distintas administracións públicas competentes ou dos seus organismos, entes ou sociedades.
Poderán realizarse pagamentos parciais a conta da liquidación final nas condicións establecidas na normativa vixente.
Nos proxectos plurianuais enténdese que os investimentos e pagamentos que se efectúen desde a data límite de xustificación da anualidade corrente ata final de ano corresponden á anualidade seguinte e, polo tanto, poderán presentarse como xustificante para o cobramento desta anualidade.
Artigo 9º.-Modificación da resolución de concesión de axudas.
Poderase modificar a resolución de concesión da axuda, tal como se especifica no artigo 17 da Lei 9/2007, do 13 de xuño, de subvencións de Galicia, cando se alteren as condicións tidas en conta para a concesión da subvención e, en todo caso, pola obtención concorrente de subvencións ou axudas outorgadas por outras administracións ou entes públicos ou privados, estatais ou internacionais.
As axudas concedidas serán compatibles con outras axudas ou subvencións, de acordo co establecido na normativa aplicable. Esta compatibilidade estará limitada nos seguintes casos:
a) Cando o importe das axudas concedidas, illadamente ou en concordancia con outras, supere o custo da actividade subvencionada. Por elo, cando a entidade beneficiaria reciba outros fondos cos mesmos obxectivos que os establecidos nesta convocatoria, deberá de poñelo en coñecemento da Dirección Xeral de Promoción Científica e Tecnolóxica do SUG.
b) Cando o beneficario teña concedida outra axuda desta consellería para a mesma actividade. En particular, as axudas desta convocatoria serán incompatibles coas concedidas para consolidación e estruturación de unidades de investigación (en calquera das convocatorias que foron publicadas no 2006 e 2007), sempre que correspondan á mesma modalidade de axuda.
c) As axudas da modalidade b) Grupos de referencia competitiva, serán incompatibles coas axudas para a consolidación e estruturación de unidades de investigación competitivas do sistema galego de I+D+I que convoca a Dirección Xeral de Investigación, Desenvolvemento e Innovación da Consellería de Innovación e Industria.
Artigo 10º.-Incumprimento, reintegros e sancións.
1. O incumprimento das obrigas contidas nestas bases reguladoras, na convocatoria ou na demais normativa aplicable, así como das condicións que, se é o caso, se establezan na resolución da concesión, dará lugar á obriga de devolver total ou parcialmente as subvencións percibidas, así como os xuros de demora correspondentes.
2. Para facer efectiva a devolución á que se refire o punto anterior tramitarase o oportuno procedemento de reintegro, que se axustará ao previsto no artigo 38 da Lei 9/2007, do 13 de xuño, de subvencións de Galicia.
3. Aos beneficiarios das subvencións reguladas nestas bases seralles de aplicación o réxime de infraccións e sancións previsto na Lei 9/2007, do 13 de xuño, de subvencións de Galicia.
Artigo 11º.-Concorrencia e renuncia das axudas.
1. Toda alteración das condicións tidas en conta para a concesión da subvención, e en todo caso a obtención concorrente de subvencións ou axudas outorgadas para a mesma finalidade por outras administracións públicas ou calquera dos seus organismos, entes ou sociedades, nacionais ou internacionais, poderá dar lugar á modificación da resolución de concesión, segundo prevé o artigo 17.4º da Lei 9/2007, do 13 de xuño, de subvencións de Galicia.
2. No caso de que o beneficiario renunciase ás axudas unha vez percibidas, procederase consonte o establecido no artigo 38 da Lei 9/2007, do 13 de xuño, de subvencións de Galicia.
Artigo 12º.-Control.
1. A Consellería de Educación e Ordenación Universitaria poderá levar a cabo as actividades de inspección que considere oportunas para controlar o cumprimento das subvencións. En particular, poderá someter a todos os beneficiarios das axudas desta convocatoria a unha avaliación final, no prazo de sesis meses contados desde a data límite de xustificación da última anualidade, coa finalidade de comprobar o impacto das axudas concedidas.
2. Alén do anterior, as subvencións estarán sometidas á función interventora e de control financeiro exercida pola Intervención Xeral da Comunidade Autónoma, nos termos que establece a Lei 9/2007, do 13 de xuño, de subvencións de Galicia. Así mesmo, estará sometida ás actuacións de comprobación previstas na lexislación do Tribunal de Contas, do Consello de Contas e doutros organismos autonómicos, estatais e europeos con funcións de control sobre os fondos de cohesión e, en particular, de Feder.
Artigo 13º.-Dotación orzamentaria.
As axudas imputaranse á aplicación orzamentaria 09.05.422C.744.0 correspondente aos orzamentos xerais da Comunidade Autónoma de Galicia para o ano 2008, na que existe crédito axeitado e suficiente. As cantidades, que aparecen desglosadas no cadro seguinte, poderán redistribuirse entre as modalidades en función das peticións presentadas e de acordo coas dispoñibilidades de créditos:
Ver referencia pdf "16300D003P026.PDF"
Os pagamentos poderán realizaranse co cofinanciamento do Fondo Europeo de Desenvolvemento Rexional (Feder) 2007-2013. Nese caso, os beneficiarios das axudas deberán cumprir os requisitos de publicidade que establece o artigo 8 do Regulamento 1828/2006, do 8 de decembro, polo que se fixan normas de desenvolvemento para o Regulamento 1083/2006, polo que se que establecen as disposicións xerais relativas ao Fondo Europeo de Desenvolvemento Rexional, ao Fondo de Social Europeo e ao Fondo de Cohesión, e ao Regulamento 1080/2006, relativo ao Fondo Europeo de Desenvolvemento Rexional, así como cumprir os requisitos de xustificación que estableza esa mesma normativa.
Disposicións derradeiras
Primeira.-Esta orde sométese ao réxime de axudas públicas establecido na Lei 9/2007, do 13 de xuño, de subvencións de Galicia. Aplicarase o Decreto 287/2000, do 21 de novembro, no que non se opoña.
Segunda.-Esta orde poderá ser recorrida mediante recurso potestativo de reposición perante a conselleira de Educación e Ordenación Universitaria no prazo dun mes a partir do día seguinte ao da publicación da resolución no DOG, segundo o disposto nos artigos 116 e 117 da Lei 30/1992, de réxime xurídico das administracións públicas e do procedemento administrativo común, ou ben directamente recurso contencioso-administrativo no prazo de dous meses perante o Tribunal Superior de Xustiza de Galicia, de conformidade co artigo 46 da Lei 29/1998, do 13 de xullo, reguladora da xurisdición contencioso-administrativa.
Terceira.-Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 19 de agosto de 2008.
Laura Sánchez Piñón
Conselleira de Educación e Ordenación Universitaria
ANEXO I
Agrupacións estratéxicas de grupos de investigación
1. Obxecto da axuda.
Axudas ás universidades para que desenvolvan novas estruturas organizativas de investigación máis eficientes mediante a integración estable dos recursos, capacidades e obxectivos dos actuais grupos de investigación.
Por agrupacións estratéxicas enténdense unidades organizadas cun nivel de agregación superior ao grupo de investigación que, establecidas pola universidade propoñente, teñan por obxectivo desenvolver unha actividade colaborativa estable e planificada con obxectivos de I+D e transferencia propios.
A necesidade da agrupación quedará xustificada se amosa contribución aos seguintes obxectivos:
a) Combinación dos recursos y capacidades dos grupos de investigación coa finalidade de acadar mellores resultados científicos e tecnolóxicos.
b) Realización de investigación en colaboración e interdisciplinar de calidade.
c) Establecemento de estratexias comúns de xestión e transferencia de resultados de investigación.
d) Aproveitamento conxunto de infraestruturas, equipamento e espazos dispoñibles ou de nova creación do sistema universitario de Galicia.
e) Incorporación de novo persoal investigador en áreas que pola súa actividade científica e tecnolóxica, pola súa competencia na captación de recursos e polo seu valor estratéxico institucional así o requiran.
f) Incorporación racional e sustentable de persoal de apoio para o desenvolvemento de tarefas de xestión, comerciais, informáticas, de laboratorio ou outras similares que sexan necesarias para a realización máis eficiente da actividade investigadora.
g) Maior presenza de investigadores do SUG en programas de investigación e intercambio internacionais.
2. Requisitos.
Ser unha agrupación de grupos de investigación do SUG recoñecidos pola universidade de orixe que conxuntamente cumpra os criterios seguintes:
-Que un ou máis dos grupos que forman a agrupación tivese recibido a axuda de consolidación en anos anteriores.
-Que a solicitude a apoien cando menos 4 grupos de investigación do SUG ou un mínimo de 10 PDI.
-Que dispoñan dun Plan de actuación da agrupación.
Ademais de presentar documentación acreditativa dos criterios de avaliación establecidos no artigo 6º desta orde, será imprescindible que se achegue a seguinte información da agrupación:
a) Presentación da agrupación, incluíndo: nome e acrónimo, grupos que a compoñen, nomeamento dunha persoa que liderará a agrupación e que actuará como coordinador da actividade e contacto coa Administración durante a vixencia da axuda, resumo dos obxectivos da agrupación e da xustificación da súa existencia.
b) Descrición da situación actual da agrupación, incluíndo: detalle dos ingresos dos grupos por I+D, das súas actividades de formación de novos investigadores e da súa produción científica e técnica máis relevante, descrición das relacións dos grupos con outros grupos de investigación, con empresas ou con outras entidades, así como a súa participación en redes de ámbito científico ou tecnolóxico.
c) Contido mínimo do Plan de actuación da agrupación:
-Xustificación da existencia da agrupación para a universidade propoñente.
-Estratexia da agrupación que detalle os obxectivos da agrupación e o seu interese científico e técnico, así como os mecanismos que se aplicarán para mellorar a calidade e produtividade da súa actividade investigadora, mellorar o impacto dos seus resultados de investigación sobre o contorno socioeconómico, así como para paliar os puntos febles dos grupos.
-Organización científica e funcional da agrupación en unidades de investigación ou nos seus grupos, así como os criterios de adscrición de investigadores á agrupación.
-Organización de xestión da agrupación.
-Previsión de orzamento do período 2008-2011 necesario para a posta en marcha da agrupación.
-Mecanismos de avaliación externa periódica.
-Planificación de actividades para os próximos catro anos, atendendo:
*Á política de persoal da agrupación: deseño dos cadros de persoal referidos a investigadores, bolseiros de investigación, técnicos e persoal de laboratorio ou similar e persoal de xestión, así como o establecemento dos mecanismos de incorporación deste persoal (contratación, adscrición temporal, etc.).
*Instalacións e medios: detalle dos medios actuais que se incorporan á nova estrutura así como das instalacións e dos medios novos que serán necesarios.
*Actividades: proxectos de I+D financiados ou orientados a convocatorias públicas; estratexias ou actividades de I+D de especial relevancia orientadas a empresas ou administracións públicas; programas de doutoramento; organización de actividades de carácter científico-técnico; actividades de formación distintas do doutoramento.
*Viabilidade económica: valorar a capacidade da agrupación para obter recursos económicos e a súa correlación cos seus gastos.
3. Contía e duración.
As axudas serán de aplicación por un período de tres anualidades, mediante o pago anual dunha contía que será como máximo o 75% do orzamento anual que presenten os solicitantes, ata un máximo de 250.000  anuais por agrupación.
Para facilitar a adecuada xustificación correspondente a este exercicio, o importe da axuda nesta primeira anualidade será 50% do establecido para as anualidades posteriores.
Ao final da segunda anualidade, realizarase unha avaliación do cumprimento dos obxectivos da agrupación. De non superar esta avaliación, aplicarase o establecido no artigo 9º desta orde.
O importe da axuda poderá destinarse a cubrir os custos recollidos no artigo 3º correspondentes tanto aos grupos como á propia universidade, sempre que teñan por finalidade a preparación das futuras agrupacións estratéxicas.
4. Criterios de avaliación.
Para esta modalidade de axuda, os criterios de avaliación previstos para o panel de avaliadores no artigo 6º desta orde serán ponderados do seguinte xeito:
Puntuación
Criterio	máxima
Estrutura/organización de investigación	10
Actividade e ingresos por investigación 	20
Potencial de formación de novos investigadores	10
Resultados de investigación 	30
Estratexia da agrupación	20
ANEXO II
Grupos de referencia competitiva pola súa actividade de investigación
1. Obxecto da axuda.
Axudas para a consolidación de grupos de investigación do SUG que pola súa produción científica e a súa actividade de I+D constitúan unha referencia no Sistema Ciencia-Tecnoloxía de Galicia.
2. Requisitos.
Ser un grupo de investigación do SUG recoñecido pola universidade de orixe que cumpra os criterios seguintes:
-Canto á organización da unidade:
1.-Número de investigadores PDI: polo menos 5.
2.-Estabilidade e proxección do grupo: acreditar o carácter estable do grupo como consecuencia da súa produción científica conxunta e continuada, un financiamento competitivo e diversificado acorde coa dimensión do grupo, así como capacidade para formar e contratar investigadores mozos.
-Produción científica no período 2005-2007 (polo menos 2 dos seguintes criterios):
3.-Sexenios recoñecidos: 4 sexenios.
4.-Produtividade media anual (en publicacións de ámbito internacional): polo menos 2 publicacións asinadas por membros do grupo.
5.-Teses dirixidas e lidas: polo menos 2 teses.
6.-Nº de patentes rexistradas: polo menos 2 patentes.
7.-Nº de acordos de explotación ou empresas (EBT) xerados a partir de resultados obtidos polo grupo: polo menos 1 acordo ou 1 EBT.
-Actividade de I+D no período 2005-2007 (polo menos 1 dos seguintes criterios):
8.-Nº de proxectos competitivos, activos no período: polo menos 3 proxectos.
9.-Ingresos medios anuais por actividades de I+D: superiores a 250.000 .
3. Contía e duración.
As axudas serán de aplicación por un período de dúas anualidades prorrogables a outras dúas, mediante o pagamento anual dunha contía fixa máis outra variable asociada á evolución na xeración de recursos por parte do grupo como un indicador xenérico da súa competencia e capacidade de consolidación. En consecuencia, a axuda constará de dous módulos.
1.-Módulo fixo: por importe de 30.000 euros anuais.
2.-Módulo variable, acumulable ao anterior, en función dos ingresos anuais medios do grupo nos tres exercicios anteriores á concesión (2005-2007), segundo os seguintes tramos:
-Ingresos medios de 100.000 a 200.000 : 20.000  anuais.
-Ingresos medios de 200.001 a 300.000 : 40.000  anuais.
-Ingresos medios de 300.001 a 400.000 : 55.000  anuais.
-Ingresos medios superiores a 400.000 : 75.000  anuais.
Para facilitar a adecuada xustificación correspondente a este exercicio, o importe da axuda nesta primeira anualidade será o 50% do establecido para as anualidades posteriores.
Ao final da segunda anualidade, realizarase unha avaliación do cumprimento dos obxectivos de consolidación que fosen recollidos na resolución individual de concesión. De non superar esta avaliación, aplicarase o establecido no artigo 9º desta orde.
4. Criterios de avaliación.
Para esta modalidade de axuda, os criterios de avaliación previstos para o panel de avaliadores no artigo 6º desta orde serán ponderados do seguinte xeito:
Puntuación
Criterio	máxima
Estrutura/organización de investigación	10
Actividade e ingresos por investigación	20
Potencial de formación de novos investigadores	10
Resultados de investigación	25
Estratexia do grupo	25
Para efectos de materializar os obxectivos xerais que establece o programa, así como de establecer as pautas de avaliación na concesión da prórroga prevista, o grupo deberá propoñer na memoria de actividades uns obxectivos de consolidación e estruturación que, en función das súas fortalezas e debilidades actuais, deberá considerar aspectos de:
-Fortalecemento e desenvolvemento da estrutura organizativa.
-Desenvolvemento da capacidade de externalización e proxección internacional.
-Competencia en canto á participación en convocatorias competitivas e diversificación das fontes de financiamento.
-Xestión eficiente dos resultados de investigación e da interacción co tecido socioeconómico, os ditos obxectivos aparecerán recollidos na resolución de concesión, na cal se poderán modificar os propostos polo grupo.
ANEXO III
Grupos emerxentes promovidos por investigadores mozos
1. Obxecto da axuda.
Axudas a investigadores mozos que desenvolvan e consoliden liñas de investigación diferenciadas dentro dos seus grupos e que sexan investigadores principais en proxectos financiados por convocatorias competitivas.
2. Requisitos.
Ser un investigador mozo que cumpra os seguintes criterios:
a) Que non teña feitos os 40 anos ao remate do exercicio da publicación desta convocatoria. Excepcionalmente poderá preverse a participación de investigadores de maior idade que procedan dos programas Ramón y Cajal ou Parga Pondal.
b) Que teña vinculación estable coa universidade ou vinculación temporal de duración non inferior á de vixencia desta axuda e derivada dunha convocatoria de contratación competitiva (por exemplo, Programa Ramón y Cajal, Programa Parga Pondal ou Programa Marie Curie).
c) Que constate contribucións científico-técnicas relevantes e con liñas de traballo diferenciadas e innovadoras no sistema universitario de Galicia.
d) Que sexa investigador principal en proxectos de investigación financiados por convocatorias competitivas de ámbito autonómico, estatal ou internacional.
e) Que conte cunha experiencia investigadora acreditable superior a 12 meses en centros de fóra da Comunidade Autónoma galega. De acordo co anterior, priorizaranse as iniciativas promovidas por investigadores adscritos ao Programa Ramón y Cajal ou Parga Pondal, ou aqueles recentemente incorporados ao SUG mediante vía competitiva.
3. Contía e duración.
As axudas serán de aplicación por un período de tres anos, mediante o pagamento dunha contía anual de 30.000  por grupo.
Para facilitar a adecuada xustificación correspondente a este exercicio, o importe da axuda nesta primeira anualidade será do 50% do establecido para as anualidades posteriores.
Ao final da segunda anualidade, realizarase unha avaliación do cumprimento dos obxectivos da agrupación. De non superar esta avaliación, aplicarase o establecido no artigo 9º desta orde.
4. Criterios de avaliación.
Para esta modalidade de axuda, os criterios de avaliación previstos para o panel de avaliadores no artigo 6º desta orde serán ponderados do seguinte xeito:
Puntuación
Criterio	máxima
Actividade e ingresos por investigación	15
Resultados de investigación	55
Estratexia do grupo emerxente	20
Para os efectos de materializar os obxectivos xerais que establece o programa, así como de establecer as pautas de avaliación na concesión da prórroga prevista, o grupo deberá establecer na memoria de actividades uns obxectivos de consolidación e estruturación relacionados cos criterios de avaliación descritos no artigo 6º desta orde. Os obxectivos de cada grupo deberán establecerse tendo en conta:
-O fortalecemento e o desenvolvemento da estrutura organizativa.
-O desenvolvemento da capacidade de relación e integración no sistema de I+D, así como de externalización e proxección internacional.
-A competencia en canto á participación en convocatorias competitivas e diversificación das fontes de financiamento.
-A xestión eficiente dos resultados de investigación e da interacción co tecido socioeconómico.
ANEXO IV
Redes de investigación
1. Obxecto da axuda.
Axudas a grupos de investigación para potenciar a colaboración sobre a base da complementariedade e a integración de capacidades de grupos de investigación do SUG.
2. Requisitos.
O solicitante será un grupo de investigación do SUG (denominado coordinador) que, coa adhesión de polo menos outros tres grupos, promova o desenvolvemento de obxectivos e actividades conxuntas e complementarias. Respecto deses grupos que formarán a rede terase en conta:
a) Competencia científica no ámbito da rede proposta.
b) Contribución á articulación do SUG, valorable a partir da capacidade de integración de grupos consolidados e emerxentes ou da organización interuniversitaria.
c) Calidade e pertinencia no marco do Sistema de Innovación de Galicia dos obxectivos da rede proposta.
d) Experiencia previa de colaboración acreditable.
Tanto a experiencia de colaboración previa como a competencia científica enténdense avaliables no marco da rede e non para a totalidade dos seus futuros membros.
3. Contía e duración.
A axuda consistirá nunha contía por rede de 60.000  anuais, que lle será aboada ao grupo que asuma a coordinación da rede.
As axudas serán de aplicación por un período de tres anos, mediante o pagamento dunha contía fixa anual ao grupo que coordine a rede.
Para facilitar a adecuada xustificación correspondente a este exercicio, o importe da axuda nesta primeira anualidade será do 50% do establecido para as anualidades posteriores.
Ao final da segunda anualidade, realizarase unha avaliación do cumprimento dos obxectivos da rede que foran recollidos na resolución individual de concesión. De non superar esta avaliación, aplicarase o establecido no artigo 9º desta orde.
4. Criterios de avaliación.
Para esta modalidade de axuda, os criterios de avaliación previstos para o panel de avaliadores no artigo 6º desta orde serán ponderados do seguinte xeito:
Puntuación
Criterio	máxima
Estrutura/organización de investigación	10
Actividade e ingresos por investigación	15
Potencial de formación de novos investigadores	15
Resultados de investigación	30
Estratexia da rede	20
Ver referencia pdf "16300D003P026.PDF"
ANEXO V